《得风自施团一日至梅根》
元代·何中

溯游缩程期，景气异昏旦。波声船头响，旗尾樯竿转。

施团方入望，忽过繁昌县。雄吹彻奫冥，阴色形怪变。

凌虚彍超轶，坤六酣龙战。几日西南风，去帆眼中羡。

苍苍水云乡，九华今不见。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。